กลุ่มสหพัฒน์ลดเป้าขายปีนี้โตแค่10%
บริษัทในเครือสหพัฒน์ ยอดขายลดลง ดาหน้าลดเป้าหมายปีนี้โตแค่ 10% ยันมุ่งลงทุนพม่า
29 ต.ค. 2565

บริษัทในเครือสหพัฒน์ ยอดขายลดลง ดาหน้าลดเป้าหมายปีนี้โตแค่ 10% ยันมุ่งลงทุนพม่า 
นายบุณยสิทธิ์ โชควัฒนา ประธานเครือสหพัฒน์ เปิดเผยในงาน “นักวิเคราะห์ นักลงทุน พบกลุ่มสหพัฒน์ ครั้งที่ 5” ว่า ยอดขายในปีนี้ของเครือสหพัฒน์ต่ำกว่าที่ตั้งเป้าหมาย โดยในส่วนของบริษัท สหพัฒนพิบูล (SPC) น่าจะเติบโตในระดับ 10% ต่ำกว่าที่คาดการณ์ไว้เมื่อต้นปีอยู่ที่ 15% แต่ยังมีการเติบโตเพราะเป็นธุรกิจเกี่ยวกับอาหาร แต่สำหรับบริษัท ไอ.ซี.ซี. อินเตอร์เนชั่นแนล (ICC) ซึ่งดำเนินธุรกิจเกี่ยวกับสินค้าแฟชั่น เสื้อผ้าเครื่องนุ่งห่ม รวมถึงเครื่องสำอาง การเติบโตอาจไม่ถึง 10% 
นายบุญชัย โชควัฒนา ประธานกรรมการ บริษัท สหพัฒนพิบูล (SPC) กล่าวว่า รายได้ของบริษัทในปีนี้คาดว่าจะอยู่ที่ 2.9 หมื่นล้านบาท เติบโต 10% จากปีที่ผ่านมา ลดลงจากเดิมคาดว่าจะขยายตัว 15% 
สาเหตุมาจากกำลังซื้อของประชาชนเริ่มส่งสัญญาณไม่ดีมาตั้งแต่เดือน มี.ค.-เม.ย.แล้ว โดยคนเดินห้างน้อยและช็อปปิ้งน้อยลง ทำให้ครึ่งแรกยอดขายมีการเติบโตในระดับ 8% เท่านั้น ดังนั้น ในช่วงครึ่งปีหลังบริษัทคงจะรุกการขายให้มากขึ้น เพื่อให้ยอดขายทั้งปีเป็นไปตามเป้าหมายที่ตั้งไว้ 10% 
นายบุญเกียรติ โชควัฒนา กรรมการผู้อำนวยการและประธานกรรมการบริหาร บริษัท ไอ.ซี.ซี. อินเตอร์เนชั่นแนล (ICC) กล่าวเสริมว่า บริษัทได้ตั้งเป้าหมายยอดขายปีนี้แบบดีที่สุดจะโต 30% และกรณีปกติน่าจะโต 10% แต่ขณะนี้ประเมินว่ายอดขายน่าจะโตไม่ถึง 10% ผลมาจากกำลังซื้อของประชาชนที่ลดลง 
สำหรับแผนการไปลงทุนต่างประเทศของสหพัฒน์ นั้นคงจะมุ่งเน้นประเทศเพื่อนบ้านในกลุ่มอาเซียน เช่น พม่า ลาว เวียดนาม กัมพูชา และอาจมองไปถึงอินโดนีเซีย มาเลเซีย แต่ยอมรับว่าการไปลงทุนในกลุ่มประเทศเหล่านี้ยังช้าอยู่ ทางกลุ่มยังพยายามหาวิธีเข้าไปลงทุนให้เร็วขึ้น โดยจะอาศัยพันธมิตรท้องถิ่นในประเทศนั้นๆ เพื่อช่วยให้ปิดข้อด้อยเรื่องความรู้ด้านกฎหมาย 
นายวิชัย กุลสมภพ กรรมการผู้ช่วยกรรมการผู้จัดการใหญ่ บริษัท สหพัฒนาอินเตอร์โฮลดิ้ง (SPI) กล่าวว่า แผนการไปลงทุนก่อสร้างนิคมอุตสาหกรรมในประเทศพม่านั้น ยังคงเป็นไปตามแผนเดิม ตั้งงบไว้ประมาณ 1,000 ล้านบาท แต่ยังไม่ได้ข้อสรุปเพราะว่ามีต้นทุนหลายอย่างซ่อนอยู่ และในระยะ 12 ปีนี้มีคนมานำเสนอขายที่ดินทั้งในย่างกุ้ง ประเทศพม่า และทำเลใน อ.แม่สอด จ.ตาก สามารถจะเชื่อมไปยังเมียวดี ประเทศพม่าได้ ซึ่งเป็นอีกจุดหนึ่งที่บริษัทศึกษาอยู่ แต่ยังไม่ได้ข้อสรุปในขณะนี้
ปัจจุบันบริษัทในกลุ่มสหพัฒน์เป็นบริษัทจดทะเบียนในตลาดหลักทรัพย์แห่งประเทศไทย ทั้งหมด 14 บริษัท โดย ณ วันที่ 31 มี.ค. 2556 มีมูลค่าหลักทรัพย์ตามราคาตลาด (มาร์เก็ตแคป) รวม 120,712 ล้านบาท สินทรัพย์รวม 102,349 ล้านบาท ส่วนของผู้ถือหุ้น 72,758 ล้านบาท ทุนเรียกชำระแล้ว 3,612 ล้านบาท หนี้สิน 27,777 ล้านบาท กำไรสุทธิรวม 1,711 ล้านบาท และรายได้รวม 21,367 ล้านบาท เทียบกับทั้งปี 2555 ทั้งกลุ่มมีกำไรสุทธิ 7,143 ล้านบาท และรายได้รวม 84,374 ล้านบาท